b'\n_START_ARTICLE_\nHanuka\n_START_PARAGRAPH_\nHanuka ali praznik lu\xc4\x8di (hebrejsko \xd7\x97\xd6\xb2\xd7\xa0\xd6\xbb\xd7\x9b\xd6\xb8\xd6\xbc\xd7\x94,angle\xc5\xa1ko Hanukkah, Chanukah ali Chanuka) je pomemben judovski praznik, ki obuja spomin na obnovo in ponovno vzpostavitev delovanja jeruzalemskega templja v 2. stoletju pr. n. \xc5\xa1t. v \xc4\x8dasu makabejskih vojn; pri\xc4\x8dne se 25. kisleva po hebrejskemu koledarju (po Gregorijanskemu koledarju je to \xc4\x8das konec novembra do konca decembra) in traja 8 dni (do 2. ali 3. teveta; mesec kislev ima lahko 29 ali pa 30 dni). Po legendi oz. spominu na ta zadnji dogodek v vojni naj bi bilo zalog olj\xc4\x8dnega olja, ki je bil nujna sestavina za pravilno opravljanje bogoslu\xc5\xbeja v templju, dovolj le za en dan. Kot po \xc4\x8dude\xc5\xbeu pa je olje zadostovalo za celih 8 dni, ravno dovolj dolgo, da je bilo mo\xc4\x8d pripeljati nove zaloge._NEWLINE_To so Judje razumeli kot \xc4\x8dude\xc5\xbe, zato hanuka opominja vernike, naj \xc4\x8dude\xc5\xbee i\xc5\xa1\xc4\x8dejo v svojemu vsakdanu._NEWLINE_Dandanes Judje po vsem svetu obujajo spomin na ta \xc4\x8dude\xc5\xbe tako, da vsak ve\xc4\x8der pri\xc5\xbegejo (navadno z desne proti levi, od vzhoda proti zahodu) dodatno sve\xc4\x8dko na posebnem deveteroramnem sve\xc4\x8dniku, imenovanem hanukija ali hanuka menora. Najprej se pri\xc5\xbege sve\xc4\x8da, ki stoji na sredi (t. i. sve\xc4\x8da slu\xc5\xbeabnica) in z njo nato pri\xc5\xbeigajo vse ostale._NEWLINE_Ob pri\xc5\xbeiganju sve\xc4\x8de se zrecitirajo 3 oz. 2 blagoslova, mdr. "Blagoslovljen si ti, Gospod, na\xc5\xa1 Bog, kralj sveta, ki si nas posvetil s svojimi zapovedmi in nam zapovedal pri\xc5\xbegati sve\xc4\x8do za hanuko."_NEWLINE_V preteklosti so starej\xc5\xa1i dajali otrokom na ta praznik simboli\xc4\x8dno \xc5\xbeepnino (Hanuka Gelt), danes ve\xc4\x8dinoma darila. Jedo se krofi ter predvsem hrana, cvrta v olivnem olju, kar naj bi simboliziralo olje v Templju. Ple\xc5\xa1e se, igrajo se dru\xc5\xbeabne igre, mdr. igre z vrtavko im. tudi Dreidel, in poje se (vesele) pesmi, mdr. Oh Chanukah, I Have a Little Dreidel, Al Hanisim, etc.\n_START_SECTION_\nPraznik lu\xc4\x8di v Sloveniji\n_START_PARAGRAPH_\nPri\xc5\xbeiganje sve\xc4\x8dnika hanukija poteka v organizaciji Dru\xc5\xa1tva za judovsko kulturo Isserlein, s podporo Veleposlani\xc5\xa1tva dr\xc5\xbeave Izrael in v sodelovanju z Judovsko skupnostjo Slovenije. Prvi\xc4\x8d je bil dogodek izveden javno v letu 2009 na plo\xc5\xa1\xc4\x8dadi pred gostilno Figovec v Ljubljani, v letu 2010 je pri\xc5\xbeiganje sve\xc4\x8d potekalo 6. 12. v zaprtem krogu v Klubu Cankarjevega doma, Ljubljana.'